**Lakivaliokunnan mietintö 3/2014 kirkkohallituksen esityksestä 9/2014**

**Kirkkolain ja kirkkojärjestyksen muuttaminen koskien valtion rahoitusta evankelis-luterilaiselle kirkolle eräisiin yhteiskunnallisiin tehtäviin**

**Asianro 2014-00651**

Kirkolliskokous on täysistunnossaan 3 päivänä marraskuuta 2014 lähettänyt lakivaliokunnalle otsikossa mainitun asian. Lakivaliokunnalla on ollut käytettävänään kirkon laintarkastustoimikunnan lausunto 6/2014. Lakivaliokunnan työskentelyyn on asiantuntijana osallistunut professori Veli-Pekka Viljanen. Lakivaliokunta on kuullut asiantuntijoina kirkkoneuvos Pirjo Pihlajaa ja kirkkoneuvos Leena Rantasta.

**1. Kirkkohallituksen esitys**

Esityksessä ehdotetaan kirkkolakia ja kirkkojärjestystä muutettavaksi siten, että niissä otetaan huomioon ehdotettu laki valtion rahoituksesta evankelis-luterilaiselle kirkolle eräisiin yhteiskunnallisiin tehtäviin (rahoituslaki). Ehdotetun rahoituslain mukaan seurakunnille lailla annettuja yhteiskunnallisia tehtäviä korvataan vuodesta 2016 lähtien valtion talousarviomäärärahasta maksettavalla rahoituksella ja samalla luovutaan seurakuntien yhteisövero-osuudesta. Korvattavia yhteiskunnallisia tehtäviä ovat hautaustoimi, väestökirjanpitotehtävät sekä kulttuurihistoriallisesti arvokkaiden rakennusten ja irtaimiston ylläpito.

Esityksen tavoitteena on selkeyttää valtion rahoituksen jakoon liittyvien kirkon keskushallinnon viranomaisten toimivaltasuhteita sekä varmistua siitä, että rahoitus jaetaan parhaalla mahdollisella tavalla laissa tarkoitettuihin yhteiskunnallisiin tehtäviin. Lisäksi tavoitteena on säätää niistä keinoista, joilla kirkon keskusrahasto saa riittävät tiedot yhteiskunnallisten tehtävien kustannuksista ja erikseen myönnetyn rahoituksen käytöstä.

Esityksen mukaan muutokset tulevat voimaan 1 päivänä tammikuuta 2016 samanaikaisesti kirkon keskushallintoa koskevan kirkkolain muutoksen kanssa.

**2. Asian aikaisempi käsittely**

Kirkolliskokous on käsitellyt asiaa toukokuussa 2014 ja pitänyt valtiovarainministeriölle ja opetus- ja kulttuuriministeriölle antamissaan lausunnoissa mahdollisena seurakuntien yhteisövero-oikeudesta luopumista ja siirtymistä ehdotettuun korvaustapaan tietyin edellytyksin kuitenkin aikaisintaan vuoden 2016 alusta. Tämä muutos edellyttää kirkolliskokouksen mukaan muutoksia myös kirkkolakiin ja kirkkojärjestykseen.

**3. Talousvaliokunnan lausunto**

Talousvaliokunta on lausunnossaan todennut, että esitys kirkkolain ja kirkkojärjestyksen muuttamiseksi vastaa lakiehdotusta laiksi valtion rahoituksesta evankelis-luterilaiselle kirkolle eräisiin yhteiskunnallisiin tehtäviin.

Talousvaliokunta on lausunnossaan käsitellyt esityksen taloudellisia vaikutuksia. Valiokunta pitää tarkoituksenmukaisena kirkkohallituksen yleisperusteluissa esitettyä jakomallia, jossa kirkon keskusrahastolle maksettavasta 114 miljoonan euron korvauksesta jätettäisiin 2 miljoonaa euroa käytettäväksi kirkon yhteisen jäsenrekisterin kustannuksiin sekä 5 miljoonaa euroa kulttuurihistoriallisesti arvokkaiden rakennusten ja irtaimiston kunnossapidon rahoitukseen. Loppuosan eli 107 miljoonan euron jakoperusteena käytettäisiin seurakuntataloutta vastaavan kunnan tai kuntien asukasmäärää.

Talousvaliokunta katsoo, että uudet jakoperusteet tasoittaisivat seurakuntien tuloeroja huomattavasti. Jakotavan muutoksesta aiheutuisi osalle seurakuntatalouksia tuntuvia muutoksia nykyiseen tilanteeseen verrattuna. Noin neljäsosalle seurakuntatalouksista muutos on epäedullinen ja muille edullinen. Talousvaliokunta ei puolla siirtymäkauden käyttämistä. Valiokunta toteaa, että vastaavan kaltainen muutos yhteisöveron tilitysperusteisiin tehtiin vuonna 2006, eikä silloinkaan käytetty siirtymäkautta, vaikka muutokset yksittäisten seurakuntien osalta olivat huomattavia.

Talousvaliokunta pitää tärkeänä, että muutoksen tullessa voimaan myös keskusrahastomaksun suuruutta arvioidaan, koska osa valtion rahoituksesta jää keskusrahaston käyttöön yhteisen jäsenrekisterin kustannuksiin ja kulttuurihistoriallisesti arvokkaiden rakennusten ja irtaimiston ylläpitoon.

Seurakuntien talousarviovalmistelun vuoksi talousvaliokunta pitää tärkeänä, että kirkolliskokous tekee periaatepäätöksen jakoperusteista jo toukokuussa 2015.

**4. Lakivaliokunnan kannanotot**

**4.1. Yleisperustelut**

***Kirkkohallituksen esityksen tavoitteet***

Kirkkohallituksen esityksen tavoitteena on muuttaa kirkkolakia ja kirkkojärjestystä siten, että säännöksissä otetaan huomioon ne kirkon keskusrahaston uudet tehtävät, joista säädettäisiin ehdotetussa rahoituslaissa.

Kirkkohallituksen esityksen mukaan kirkolliskokous päättäisi ehdotetussa rahoituslaissa tarkoitetun rahoituksen jakoperusteista seurakunnille ja seurakuntayhtymille. Päätös tehtäisiin kirkon keskusrahaston taloussuunnitelman ja talousarvion hyväksymisen yhteydessä. Lisäksi kirkolliskokouksen päättämä osa rahoituksesta voitaisiin käyttää kirkon yhteisen jäsenrekisterin ylläpidosta ja kehittämisestä kirkkohallitukselle aiheutuviin kustannuksiin ja osa rahoituksesta voitaisiin ohjata suoraan kulttuurihistoriallisesti arvokkaiden rakennusten ja irtaimistojen peruskorjaus- ja kunnostuskuluihin. Kirkkohallitus huolehtisi rahoituksen jakamisesta kirkolliskokouksen päätöksen mukaisesti.

Kirkkohallituksen esityksen mukaan seurakuntien ja seurakuntayhtymien vuosittaisten keskusrahastomaksujen määräytymisperusteita tarkistettaisiin, koska seurakunnat eivät enää saisi yhteisöveron jako-osuutta. Uudistus mahdollistaisi seurakuntien kirkon keskusrahastolle maksaman perusmaksun alentamisen, sillä jatkossa kirkon yhteisen jäsenrekisterin ylläpitoon liittyvät tehtävät sekä avustukset seurakuntien kulttuurihistoriallisesti arvokkaiden rakennusten ja irtaimistojen ylläpitoon katettaisiin saadulla valtion rahoituksella. Samalla luovuttaisiin yhteisöveron jako-osuuden perusteella määräytyvästä lisämaksusta.

Kirkkohallituksen esityksessä ehdotetaan lisäksi kirkkojärjestykseen uutta säännöstä siitä, ettei kirkkohallitus voisi delegoida rahoitukseen liittyvää jakopäätöstä kirkkohallituksen jaostolle, virastokollegiolle tai viranhaltijalle. Samoin säädettäisiin siitä, että kirkkohallituksella olisi oikeus saada seurakunnilta ja seurakuntayhtymiltä riittävää ja oikeaa tietoa rahoituksen käytöstä.

***Lakivaliokunnan kannanotto***

Lakivaliokunta on tarkastellut, ovatko esitetyt kirkkolain ja kirkkojärjestyksen säännökset sopusoinnussa ehdotetun rahoituslain säännösten kanssa ja onko niissä otettu huomioon se, että seurakunnat eivät jatkossa saa osuutta yhteisöveron tuotosta.

Lakivaliokunta pitää kirkkohallituksen esitystä ja sen perusteluita hyvinä.

Ehdotetun rahoituslain 3 §:n mukaan rahoitus maksetaan kirkon keskusrahastolle kuukausittain yhtä suurina erinä. Rahoituksen jakamisesta edelleen kirkon keskusrahastosta seurakunnille ja seurakuntayhtymille säädetään erikseen.

Lakivaliokunta pitää perusteltuna, että kirkolliskokous päättää ehdotetussa rahoituslaissa tarkoitetun rahoituksen jakoperusteista seurakunnille ja seurakuntayhtymille. Lakivaliokunta pitää välttämättömänä, että osa rahoituksesta voitaisiin kirkolliskokouksen päätöksen mukaisesti käyttää suoraan kirkon yhteisen jäsenrekisterin kustannuksiin ja kulttuurihistoriallisesti arvokkaiden rakennusten ja irtaimistojen peruskorjaus- ja kunnostuskuluihin. Käytännössä rahoituksen jakamisesta seurakunnille ja seurakuntayhtymille huolehtisi kirkon keskusrahaston hallituksena toimiva kirkkohallitus. Lakivaliokunta pitää tärkeänä kirkkojärjestykseen otettavaa säännöstä siitä, että rahoitusta koskevaa päätösvaltaa ei voida delegoida kirkkohallituksen täysistunnolta jaostolle tai virastokollegiolle.

Lakivaliokunta toteaa lisäksi, että on tarpeen säätää kirkkohallitukselle oikeus saada seurakunnilta ja seurakuntayhtymiltä tietoa siitä, että keskusrahastosta myönnetty avustus tai rahoitus on käytetty myöntämispäätöksessä tarkoitetulla tavalla. Tällä varmistetaan yhtäältä se, että rahoitus voidaan jakaa oikeudenmukaisella tavalla ja toisaalta, että kirkon keskusrahasto kykenee ehdotetun rahoituslain 4 §:n mukaisesti toimittamaan opetus- ja kulttuuriministeriölle sen määräämät ehdotetun rahoituslain 1 §:ssä tarkoitettujen tehtävien kustannusten seurantaa varten tarvittavat tiedot.

Lakivaliokunta pitää perusteltuna tavoitetta, että esitetyt kirkkolain ja kirkkojärjestyksen muutokset tulevat voimaan 1 päivänä tammikuuta 2016 samanaikaisesti kirkon keskushallintoa koskevan kirkkolain muutoksen ja ehdotetun rahoituslain kanssa.

Lakivaliokunta yhtyy talousvaliokunnan kannanottoon siitä, että kirkolliskokous voisi ottaa jakoperusteisiin kantaa jo toukokuussa 2015.

**4.2. Yksityiskohtaiset perustelut**

KL 20:7. Lakivaliokunta on laintarkastustoimikunnan ehdotuksen mukaisesti muuttanut pykälän 2 momentin 10 kohdan b alakohdan kielellisesti selkeämpään muotoon.

KJ 22:10. Lakivaliokunta on laintarkastustoimikunnan ehdotuksen mukaisesti muuttanut pykälän 1 ja 3 momentin kielellisesti selkeämpään muotoon.

**5. Lakivaliokunnan ponsiesitys**

Edellä esitetyin perustein lakivaliokunta esittää, että kirkolliskokous

1) päättäisi ehdottaa valtioneuvostolle, että se ryhtyisi toimenpiteisiin sellaisen lain säätämiseksi, jolla

*muutetaan* kirkkolain (1054/1993) 20 luvun 7 §:n 2 momentin 10 kohta ja 22 luvun 5 ja 7 §, sellaisina kuin ne ovat kirkolliskokouksen päätöksessä 9.5.2014, sekä

*lisätään* 22 lukuun, sellaisena kuin se on kirkolliskokouksen päätöksessä 9.5.2014, uusi 10 a §, seuraavasti:

20 luku   
**Kirkolliskokous**

7 §  
*Kirkolliskokouksen tehtävät*

— — — — — — — — — — — — — — — —  
Kirkolliskokouksen tehtävänä on:  
— — — — — — — — — — — — — — — —

10) hyväksyä kirkon keskusrahaston ja kirkon eläkerahaston toiminta- ja taloussuunnitelmat sekä talousarviot ja päättää:  
 a) seurakuntien vuosittaisista maksuista kirkon keskusrahastoon ja kirkon eläkerahastoon;

b) perusteista, joiden mukaan valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetussa laissa ( / ) tarkoitettu rahoitus jaetaan (poist.) seurakunnille, seurakuntayhtymille ja kirkkohallitukselle;

— — — — — — — — — — — — — — — —

22 luku

**Kirkkohallitus, kirkon keskusrahasto,**

**kirkon eläkerahasto ja kirkon**

**työmarkkinalaitos**

5 §

*Kirkon keskusrahasto*

Kirkon keskusrahasto on kirkon yhteinen rahasto, jonka varoja käytetään keskusrahaston talousarvion mukaisesti:

1) taloudellisesti heikossa asemassa olevien seurakuntien ja seurakuntayhtymien tukemiseen sekä seurakuntien yhteistoiminnan ja seurakuntarakenteen kehittämiseen;

2) hautaustoimesta, väestökirjanpidosta sekä kulttuurihistoriallisesti arvokkaiden rakennusten ja irtaimiston ylläpitoon liittyvistä tehtävistä seurakunnille ja seurakuntayhtymille aiheutuvien kustannusten rahoittamiseen;

3) hiippakuntien ja kirkon keskushallinnon menoihin;

4) kirkon yhteisiin tarkoituksiin sekä muiden lakiin ja sitoumuksiin perustuvien kirkon menojen suorittamiseen.

Kirkon keskusrahaston kotipaikka on Helsinki.

7 §

*Maksut kirkon keskusrahastolle*

Jokainen seurakunta tai seurakuntayhtymä suorittaa kirkon keskusrahastolle vuosittain:

1) enintään kymmenen prosenttia viimeksi toimitetun verotuksen laskennallisesta kirkollisverosta (*perusmaksu*);

2) kirkolliskokouksen vahvistamien perusteiden mukaan määräytyvän maksun (*palvelumaksu*) niiden tehtävien hoitamisesta, joista säädetään 2 §:n 1 momentin 8 kohdassa.

10 a §

*Eräisiin yhteiskunnallisiin*

*tehtäviin saadun rahoituksen jakaminen*

Kirkon keskusrahasto jakaa valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetussa laissa tarkoitetun vuosittaisen rahoituksen seurakunnille ja seurakuntayhtymille.

Kirkkohallituksella on oikeus käyttää kirkolliskokouksen päätöksen mukainen osa rahoituksesta niihin kirkon yhteisen jäsenrekisterin ylläpitoon liittyviin kirkkohallituksen tehtäviin, joista säädetään laissa.

Rahoituksen jaosta seurakunnille ja seurakuntayhtymille säädetään tarkemmin kirkkojärjestyksessä*.*

\_\_\_\_\_\_\_\_

Tämä laki tulee voimaan päivänä kuuta 20 .

2) tekisi päätöksen, jolla

*muutetaan* kirkkojärjestyksen (1055/1993) 22 luvun 3, 7, 8 ja 10 §, sellaisina kuin ne ovat kirkolliskokouksen päätöksessä 9.5.2014, seuraavasti:

22 luku  
**Kirkkohallitus, kirkon keskusrahasto,**   
**kirkon eläkerahasto ja kirkon**   
**työmarkkinalaitos**

3 §

Kirkkohallituksessa asiat käsitellään täysistunnossa, jaoston istunnossa tai virastokollegiossa. Jaostolle tai virastokollegiolle voidaan antaa valta ratkaista kirkkohallituksen puolesta sen työjärjestyksessä mainittuja asioita, joiden merkitys ei ole sellainen, että asian käsittelemistä kirkkohallituksen täysistunnossa on pidettävä tarpeellisena, ei kuitenkaan asioita, jotka koskevat:  
 1) kirkolliskokoukselle tehtävää esitystä;  
 2) valtioneuvostolle annettavaa kirkon ja valtion suhdetta koskevaa lausuntoa;  
 3) seurakunnalle tai seurakuntayhtymälle myönnettävää avustusta tai rahoitusta*;*   
 4) viran perustamista tai lakkauttamista;  
 5) kirkon työmarkkinalaitoksen valtuuskunnan jäsenen ja varajäsenen valintaa.  
 Kirkkohallituksen viranhaltijalle voidaan työjärjestyksessä antaa oikeus ratkaista asioita, jotka 1 momentin mukaan voidaan siirtää jaostolle tai virastokollegiolle.

7 §

Seurakunnan ja seurakuntayhtymän on maksettava kirkon keskusrahastolle kultakin vuodelta kirkkolain 22 luvun 8 §:n mukainen perusmaksu seuraavan kalenterivuoden aikana kuutena samansuuruisena eränä joka toinen kuukausi siten, että ensimmäinen erä maksetaan helmikuussa. Eläkemaksu on suoritettava kirkon eläkerahastolle kuukausittain, jollei eläkerahasto ole määrännyt maksua suoritettavaksi joka toinen kuukausi.  
 Jos lainvoimaisella päätöksellä on poistettu kirkollisveroa, josta seurakunta on suorittanut kirkon keskusrahastolle perusmaksua, seurakunnalla on oikeus saada takaisin maksamansa määrä.

8 §

Kirkkohallitus myöntää kirkon keskusrahastosta verotulojen täydennystä seurakunnalle tai seurakuntayhtymälle, kun tämän laskennallinen kirkollisvero läsnä olevaa jäsentä kohden alittaa kunnan asukastiheyden ja seurakunnan tai seurakuntayhtymän jäsenmäärän mukaan määräytyvän tasoitusrajan. Tasoitusraja on sen mukaan kuin kirkkohallitus tarkemmin päättää 65–80 prosenttia kaikkien seurakuntien läsnä olevaa jäsentä kohden laskettujen laskennallisten kirkollisverojen keskiarvosta.   
 Verotulojen täydennys on tasoitusrajan ja seurakunnan tai seurakuntayhtymän läsnä olevaa jäsentä kohden lasketun laskennallisen kirkollisveron erotus kerrottuna seurakuntien keskimääräisellä painotetulla tuloveroprosentilla ja seurakunnan tai seurakuntayhtymän läsnä olevien jäsenten määrällä sen vuoden lopussa, jonka tuloihin verotus kohdistuu. Jos seurakunnan tai seurakuntayhtymän tuloveroprosentti alittaa kaikkien seurakuntien keskimääräisen painotetun tuloveroprosentin, seurakunnan tai seurakuntayhtymän laskennallisena kirkollisverona käytetään kuitenkin maksuun pantua kirkollisveroa.   
 Kirkkohallitus voi alentaa edellä mainituin tavoin laskettua verotulojen täydennyksen määrää sellaisen seurakunnan tai seurakuntayhtymän osalta, jonka omaisuuden tuotto on huomattava tai tuloveroprosentti avustusta saavien muiden seurakuntien tai seurakuntayhtymien tuloveroprosentteihin verrattuna alhainen ja jolle verotulojen täydennys muodostuisi kohtuuttoman suureksi, kun otetaan huomioon myös seurakunnan tai seurakuntayhtymän hyväksyttävät tarpeet ja toisten seurakuntien ja seurakuntayhtymien saamat avustukset

10 §

Verotulojen täydennys ja kirkolliskokouksen päättämien perusteiden (poist.) mukainen osuus valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetussa laissa (/) tarkoitetusta rahoituksesta myönnetään seurakunnalle tai seurakuntayhtymälle hakemuksetta. Harkinnanvarainen avustus ja rahoitus kulttuurihistoriallisesti arvokkaiden rakennusten ja irtaimiston ylläpitoon myönnetään hakemuksesta.   
 Laskettaessa 8 §:ssä tarkoitettuja tasoitusrajoja ja verotulojen täydennyksen määrää käytetään perusteena myöntämisvuotta edeltäneenä vuonna toimitetun verotuksen laskennallista kirkollisveroa.  
 Kirkkohallituksella on oikeus saada oikeat ja riittävät tiedot keskusrahastosta myönnetyn avustuksen ja (poist.) rahoituksen käytöstä. Kirkkohallitus voi tarvittaessa toimittaa talouden tarkastuksen seurakunnassa tai seurakuntayhtymässä, joka on saanut avustusta tai rahoitusta.

*\_\_\_\_\_\_\_\_\_\_*

Tämä päätös tulee voimaan samana päivänä kuin kirkolliskokouksen päivä­nä          kuuta 20 hyväksymä kirkkolain 20 ja 22 luvun muutos.

Päätöksen voimaan tullessa voimassa ollutta 22 luvun 3 e §:ää ja 3 g §:n 2 momenttia sovelletaan vuonna 2016 ja 2017 laskettaessa verotulojen täydennyksen määrää.

Turussa 5 päivänä marraskuuta 2014

Lakivaliokunnan puolesta

Antti Savela Ritva Saario

puheenjohtaja sihteeri

Asian käsittelyyn ovat ottaneet osaa puheenjohtaja Savela sekä jäsenet Ansaharju, Hallamaa, Hiitola, Huttunen, Kaisanlahti, Kaivosoja (osittain), Kalliala (osittain), Leppänen, Lindbäck, Nurmi, Ojala, Rossi, Seppälä, Viitala, Vuorikari, Yliluoma ja Ylä-Autio

*Liite*

*Rinnakkaistekstit*

**1.**

**Laki**

**kirkkolain muuttamisesta**

Kirkolliskokouksen ehdotuksen ja eduskunnan päätöksen mukaisesti

*muutetaan* kirkkolain (1054/1993) 20 luvun 7 §:n 2 momentin 10 kohta ja 22 luvun 5 ja 7 §, sellaisina kuin ne ovat kirkolliskokouksen päätöksessä 9.5.2014, sekä

*lisätään* 22 lukuun, sellaisena kuin se on kirkolliskokouksen päätöksessä 9.5.2014, uusi 10 a §, seuraavasti:

|  |  |  |  |
| --- | --- | --- | --- |
| *Kirkolliskokouksen päätöksen mukainen laki* |  | *Ehdotus* | |
| 20 luku  **Kirkolliskokous**  7 §  *Kirkolliskokouksen tehtävät*  — — — — — — — — — — — — — — —  Kirkolliskokouksen tehtävänä on:  — — — — — — — — — — — — — — —  10) hyväksyä kirkon keskusrahaston ja kirkon eläkerahaston toiminta- ja taloussuunnitelmat sekä talousarviot ja päättää, *kuinka paljon seurakuntien on vuosittain maksettava kirkon keskusrahastoon ja kirkon eläkerahastoon*;  — — — — — — — — — — — — — — — |  | | 20 luku  **Kirkolliskokous**  7 §  *Kirkolliskokouksen tehtävät*  — — — — — — — — — — — — — — —  Kirkolliskokouksen tehtävänä on:  — — — — — — — — — — — — — — —  10) hyväksyä kirkon keskusrahaston ja kirkon eläkerahaston toiminta- ja taloussuunnitelmat sekä talousarviot ja päättää*:*  *a) seurakuntien vuosittaisista maksuista kirkon keskusrahastoon ja kirkon eläkerahastoon;*  *b) perusteista, joiden mukaan valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetussa laissa ( / ) tarkoitettu rahoitus jaetaan (poist.) seurakunnille, seurakuntayhtymille ja kirkkohallitukselle;*  — — — — — — — — — — — — — — — | |
| 22 luku  **Kirkkohallitus, kirkon keskusrahasto,**  **kirkon eläkerahasto ja kirkon**  **työmarkkinalaitos** |  | | 22 luku  **Kirkkohallitus, kirkon keskusrahasto,**  **kirkon eläkerahasto ja kirkon**  **työmarkkinalaitos** | |
| 5 §  *Kirkon keskusrahasto*  Kirkon keskusrahasto on kirkon yhteinen rahasto, jonka varoja käytetään keskusrahaston talousarvion mukaisesti:  1) taloudellisesti heikossa asemassa olevien seurakuntien ja seurakuntayhtymien tukemiseen sekä seurakuntien yhteistoiminnan ja seurakuntarakenteen kehittämiseen;  2) hiippakuntien ja kirkon keskushallinnon menoihin;  3) kirkon yhteisiin tarkoituksiin sekä muiden lakiin ja sitoumuksiin perustuvien kirkon menojen suorittamiseen.  Kirkon keskusrahaston kotipaikka on Helsinki. |  | | 5 §  *Kirkon keskusrahasto*  Kirkon keskusrahasto on kirkon yhteinen rahasto, jonka varoja käytetään keskusrahaston talousarvion mukaisesti:  1) taloudellisesti heikossa asemassa olevien seurakuntien ja seurakuntayhtymien tukemiseen sekä seurakuntien yhteistoiminnan ja seurakuntarakenteen kehittämiseen;  2) *hautaustoimesta, väestökirjanpidosta sekä kulttuurihistoriallisesti arvokkaiden rakennusten ja irtaimiston ylläpitoon liittyvistä tehtävistä seurakunnille ja seurakuntayhtymille aiheutuvien kustannusten rahoittamiseen;*  *3*) hiippakuntien ja kirkon keskushallinnon menoihin;  *4*) kirkon yhteisiin tarkoituksiin sekä muiden lakiin ja sitoumuksiin perustuvien kirkon menojen suorittamiseen.  Kirkon keskusrahaston kotipaikka on Helsinki. | |
| 7 §  *Maksut kirkon keskusrahastolle*  Jokainen seurakunta tai seurakuntayhtymä suorittaa kirkon keskusrahastolle vuosittain:  1) enintään kymmenen prosenttia viimeksi toimitetun verotuksen laskennallisesta kirkollisverosta *ja maksuun pannun yhteisöveron osuudesta* (*perusmaksu*), *mikä maksu voidaan määrätä vain laskennallisen kirkollisveron perusteella*;  2) *perusmaksun lisäksi enintään kaksikymmentä prosenttia 1 kohdan mukaisesta maksuun pannun yhteisöveron seurakunnalle tulevasta osuudesta (****lisämaksu****), mikä maksu voi olla progressiivinen*;  3) kirkolliskokouksen vahvistamien perusteiden mukaan määräytyvä maksun (*palvelumaksu*)niiden tehtävien hoitamisesta, joista säädetään *tämän luvun* 2 §:n 1 momentin 8 kohdassa. |  | | 7 §  *Maksut kirkon keskusrahastolle*  Jokainen seurakunta tai seurakuntayhtymä suorittaa kirkon keskusrahastolle vuosittain:  1) enintään kymmenen prosenttia viimeksi toimitetun verotuksen laskennallisesta kirkollisverosta (*perusmaksu*);  2) kirkolliskokouksen vahvistamien perusteiden mukaan määräytyvä*n* maksun (*palvelumaksu*) niiden tehtävien hoitamisesta, joista säädetään 2 §:n 1 momentin 8 kohdassa. | |
|  |  | | *10 a §*  ***Eräisiin yhteiskunnallisiin***  ***tehtäviin saadun rahoituksen jakaminen***  *Kirkon keskusrahasto jakaa valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetussa laissa tarkoitetun vuosittaisen rahoituksen seurakunnille ja seurakuntayhtymille.*  *Kirkkohallituksella on oikeus käyttää kirkolliskokouksen päätöksen mukainen osa rahoituksesta niihin kirkon yhteisen jäsenrekisterin ylläpitoon liittyviin kirkkohallituksen tehtäviin, joista säädetään laissa.*  *Rahoituksen jaosta seurakunnille ja seurakuntayhtymille säädetään tarkemmin kirkkojärjestyksessä.* | |
|  |  | | \_\_\_\_\_\_\_\_\_  *Tämä laki tulee voimaan päivänä kuuta 20 .* | |

**2.**

**Kirkolliskokouksen päätös**

**kirkkojärjestyksen muuttamisesta**

Kirkolliskokouksen päätöksen mukaisesti

*muutetaan* kirkkojärjestyksen (1055/1993) 22 luvun 3, 8,7 ja 10 §, sellaisina kuin ne ovat kirkolliskokouksen päätöksessä 9.5.2014, seuraavasti:

|  |  |  |
| --- | --- | --- |
| *Kirkolliskokouksen päätöksen mukainen kirkkojärjestys* |  | *Ehdotus* |

|  |  |  |
| --- | --- | --- |
| 22 luku  **Kirkkohallitus, kirkon keskusrahasto,**  **kirkon eläkerahasto ja kirkon työmarkkinalaitos** |  | 22 luku  **Kirkkohallitus, kirkon keskusrahasto,**  **kirkon eläkerahasto ja kirkon työmarkkinalaitos** |
| 3 §  Kirkkohallituksessa asiat käsitellään täysistunnossa, jaoston istunnossa tai virastokollegiossa. Jaostolle tai virastokollegiolle voidaan antaa valta ratkaista kirkkohallituksen puolesta sen työjärjestyksessä mainittuja asioita, joiden merkitys ei ole sellainen, että asian käsittelemistä kirkkohallituksen täysistunnossa on pidettävä tarpeellisena, ei kuitenkaan asioita, jotka koskevat  1) kirkolliskokoukselle tehtävää esitystä;  2) valtioneuvostolle annettavaa kirkon ja valtion suhdetta koskevaa lausuntoa;  3) *taloudellisesti heikossa asemassa olevalle* seurakunnalle myönnettävää avustusta;  4) viran perustamista tai lakkauttamista;  5) kirkon työmarkkinalaitoksen valtuuskunnan jäsenen ja varajäsenen valintaa.  Kirkkohallituksen viranhaltijalle voidaan työjärjestyksessä antaa oikeus ratkaista asioita, jotka 1 momentin mukaan voidaan siirtää jaostolle tai virastokollegiolle. |  | 3 §  Kirkkohallituksessa asiat käsitellään täysistunnossa, jaoston istunnossa tai virastokollegiossa. Jaostolle tai virastokollegiolle voidaan antaa valta ratkaista kirkkohallituksen puolesta sen työjärjestyksessä mainittuja asioita, joiden merkitys ei ole sellainen, että asian käsittelemistä kirkkohallituksen täysistunnossa on pidettävä tarpeellisena, ei kuitenkaan asioita, jotka koskevat  1) kirkolliskokoukselle tehtävää esitystä;  2) valtioneuvostolle annettavaa kirkon ja valtion suhdetta koskevaa lausuntoa;  3) seurakunnalle *tai seurakuntayhtymälle* myönnettävää avustusta *tai rahoitusta;*  4) viran perustamista tai lakkauttamista;  5) kirkon työmarkkinalaitoksen valtuuskunnan jäsenen ja varajäsenen valintaa.  Kirkkohallituksen viranhaltijalle voidaan työjärjestyksessä antaa oikeus ratkaista asioita, jotka 1 momentin mukaan voidaan siirtää jaostolle tai virastokollegiolle. |
| 7 §  Seurakunnan ja seurakuntayhtymän on maksettava kirkon keskusrahastolle kultakin vuodelta kirkkolain 22 luvun 8 §:n mukainen perusmaksu *ja lisämaksu* seuraavan kalenteri-vuoden aikana kuutena samansuuruisena eränä joka toinen kuukausi siten, että ensimmäinen erä maksetaan helmikuussa. Eläkemaksu on suoritettava kirkon eläkerahastolle kuukausittain, jollei eläkerahasto ole määrännyt maksua suoritettavaksi joka toinen kuukausi.  Jos lainvoimaisella päätöksellä on poistettu kirkollisveroa *tai yhteisöveroa*, josta seurakunta on suorittanut kirkon keskusrahastolle perusmaksua *tai lisämaksua*, seurakunnalla on oikeus saada takaisin maksamansa määrä. |  | 7 §  Seurakunnan ja seurakuntayhtymän on maksettava kirkon keskusrahastolle kultakin vuodelta kirkkolain 22 luvun 8 §:n mukainen perusmaksu seuraavan kalenterivuoden aikana kuutena samansuuruisena eränä joka toinen kuukausi siten, että ensimmäinen erä maksetaan helmikuussa. Eläkemaksu on suoritettava kirkon eläkerahastolle kuukausittain, jollei eläkerahasto ole määrännyt maksua suoritettavaksi joka toinen kuukausi.  Jos lainvoimaisella päätöksellä on poistettu kirkollisveroa, josta seurakunta on suorittanut kirkon keskusrahastolle perusmaksua, seurakunnalla on oikeus saada takaisin maksamansa määrä. |
| 8 §  Kirkkohallitus myöntää kirkon keskusrahastosta verotulojen täydennystä seurakunnalle tai seurakuntayhtymälle, kun tämän laskennallinen kirkollisvero *ja maksuunpantu yhteisövero yhteensä* läsnä olevaa jäsentä kohden alittaa kunnan asukastiheyden ja seurakunnan tai seurakuntayhtymän jäsenmäärän mukaan määräytyvän tasoitusrajan. Tasoitusraja on sen mukaan kuin kirkkohallitus tarkemmin päättää 65–80 prosenttia kaikkien seurakuntien läsnä olevaa jäsentä kohden laskettujen laskennallisten kirkollisverojen *ja maksuun pantujen yhteisöverojen summan* keskiarvosta.  Verotulojen täydennys on tasoitusrajan ja seurakunnan tai seurakuntayhtymän läsnä olevaa jäsentä kohden lasketun laskennallisen kirkollisveron *ja maksuun pannun yhteisöveron* erotus kerrottuna seurakuntien keskimääräisellä painotetulla tuloveroprosentilla ja seurakunnan tai seurakuntayhtymän läsnä olevien jäsenten määrällä sen vuoden lopussa, jonka tuloihin verotus kohdistuu. Jos seurakunnan tai seurakuntayhtymän tuloveroprosentti alittaa kaikkien seurakuntien keskimääräisen painotetun tuloveroprosentin, seurakunnan tai seurakuntayhtymän laskennallisena kirkollisverona käytetään kuitenkin maksuun pantua kirkollisveroa.  Kirkkohallitus voi alentaa edellä mainituin tavoin laskettua verotulojen täydennyksen määrää sellaisen seurakunnan tai seurakuntayhtymän osalta, jonka omaisuuden tuotto on huomattava tai tuloveroprosentti avustusta saavien muiden seurakuntien tai seurakuntayhtymien tuloveroprosentteihin verrattuna alhainen ja jolle verotulojen täydennys muodostuisi kohtuuttoman suureksi, kun otetaan huomioon myös seurakunnan tai seurakuntayhtymän hyväksyttävät tarpeet ja toisten seurakuntien ja seurakuntayhtymien saamat avustukset. |  | 8 §  Kirkkohallitus myöntää kirkon keskusrahastosta verotulojen täydennystä seurakunnalle tai seurakuntayhtymälle, kun tämän laskennallinen kirkollisvero läsnä olevaa jäsentä kohden alittaa kunnan asukastiheyden ja seurakunnan tai seurakuntayhtymän jäsenmäärän mukaan määräytyvän tasoitusrajan. Tasoitusraja on sen mukaan kuin kirkkohallitus tarkemmin päättää 65–80 prosenttia kaikkien seurakuntien läsnä olevaa jäsentä kohden laskettujen laskennallisten kirkollisverojen keskiarvosta.  Verotulojen täydennys on tasoitusrajan ja seurakunnan tai seurakuntayhtymän läsnä olevaa jäsentä kohden lasketun laskennallisen kirkollisveron erotus kerrottuna seurakuntien keskimääräisellä painotetulla tuloveroprosentilla ja seurakunnan tai seurakuntayhtymän läsnä olevien jäsenten määrällä sen vuoden lopussa, jonka tuloihin verotus kohdistuu. Jos seurakunnan tai seurakuntayhtymän tuloveroprosentti alittaa kaikkien seurakuntien keskimääräisen painotetun tuloveroprosentin, seurakunnan tai seurakuntayhtymän laskennallisena kirkollisverona käytetään kuitenkin maksuun pantua kirkollisveroa.  Kirkkohallitus voi alentaa edellä mainituin tavoin laskettua verotulojen täydennyksen määrää sellaisen seurakunnan tai seurakuntayhtymän osalta, jonka omaisuuden tuotto on huomattava tai tuloveroprosentti avustusta saavien muiden seurakuntien tai seurakuntayhtymien tuloveroprosentteihin verrattuna alhainen ja jolle verotulojen täydennys muodostuisi kohtuuttoman suureksi, kun otetaan huomioon myös seurakunnan tai seurakuntayhtymän hyväksyttävät tarpeet ja toisten seurakuntien ja seurakuntayhtymien saamat avustukset. |
| 10 §  Verotulojen täydennystä myönnetään seurakunnalle tai seurakuntayhtymälle hakemuksetta. Harkinnanvaraista avustusta myönnetään hakemuksesta.  Laskettaessa 8 §:ssä tarkoitettuja tasoitusrajoja ja verotulojen täydennyksen määrää käytetään perusteena myöntämisvuotta edeltäneenä vuonna toimitetun verotuksen laskennallista kirkollisveroa *ja maksuunpantua yhteisöveroa*.  Kirkkohallitus voi tarvittaessa toimittaa talouden tarkastuksia niissä seurakunnissa ja seurakuntayhtymissä, jotka ovat saaneet keskusrahastoavustuksia. |  | 10 §  *Verotulojen täydennys ja kirkolliskokouksen päättämien perusteiden (poist.) mukainen osuus valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetussa laissa (/) tarkoitetusta rahoituksesta myönnetään seurakunnalle tai seurakuntayhtymälle hakemuksetta. Harkinnanvarainen avustus ja rahoitus kulttuurihistoriallisesti arvokkaiden rakennusten ja irtaimiston ylläpitoon myönnetään hakemuksesta.*  Laskettaessa 8 §:ssä tarkoitettuja tasoitusrajoja ja verotulojen täydennyksen määrää käytetään perusteena myöntämisvuotta edeltäneenä vuonna toimitetun verotuksen laskennallista kirkollisveroa.  *Kirkkohallituksella on oikeus saada oikeat ja riittävät tiedot keskusrahastosta myönnetyn avustuksen ja (poist.) rahoituksen käytöstä.* Kirkkohallitus voi tarvittaessa toimittaa *talouden tarkastuksen seurakunnassa tai seurakuntayhtymässä, joka on saanut avustusta tai rahoitusta.* |
|  |  | *\_\_\_\_\_\_\_\_\_\_*  *Tämä päätös tulee voimaan samana päivänä kuin kirkolliskokouksen päivä­nä          kuuta 20 hyväksymä kirkkolain 20 ja 22 luvun muutos.*  *Päätöksen voimaan tullessa voimassa ollutta 22 luvun 3 e §:ää ja 3 g §:n 2 momenttia sovelletaan vuonna 2016 ja 2017 laskettaessa verotulojen täydennyksen määrää.* |